钦定古今图书集成/明伦汇编/官常典/第092卷 > 镇恭懿王元偓
## 钦定古今图书集成/明伦汇编/官常典/第092卷 > 镇恭懿王元偓

按《宋史》本传：“元偓，字希道，端拱元年出阁，授检校太
保、左卫上将军，封徐国公。至道二年，拜洪州都督、镇
南军节度使。真宗即位，加同平章事，封彭城郡王，俄
加检校太傅，改镇静难、彰化，进封宁王。郊祀东封，悉
为亚献。礼成，授检校太尉，兼侍中，护国、镇国等军节
度。三年，文武官诣阙请祠后土，元偓以领节帅，亦奏”
章以请，诏许之。将行，命为河、华管内桥道顿逓使。明
年，车驾入境，元偓奏方物、酒饩、金帛、茗药为贡，仪物
甚盛。至河中，与判府陈尧叟分导乘舆度蒲津桥。上
登鄈丘亭，目元偓曰：“桥道顿置严谨，尔之力也。”元偓
顿首谢。及还，加中书令，领成德、安国等军节度，改封
相王。五年，加守太傅。真宗自即位以来，屡以学术勗
宗。子元偓首冠藩戚，益自修励。上每制篇什，必令属
和。一日谓宰相曰：“朕每戒宗子作诗习射，如闻颇精
习，将临观焉。”因幸元偓邸第，宴从官，宫僚毕会，赋七
言诗。元偓奉觞上寿，赐袭衣、金带、器币、缗钱。又与宗
室射于西南亭。日晡，从官退，上独以中官从。幸元偁、
元俨宫，复宴元偓宫，如家人礼，夜二鼓而罢。六年，进
位太尉。八年七月，以荣王宫火，徙元偓宫于景龙门
外，车驾临幸。是冬，加兼尚书令。天禧元年二月，换成
德、镇宁二镇，进封徐王。二年春，宫邸遗烬，燔舍数区，
元偓惊悸，暴中风眩薨，年四十二。帝临哭，废朝五日，
赠太师、尚书令、邓王，赐谥恭懿。元偓姿表伟异，厚重
寡言，晓音律。后改封密王，又改苏王。治平中，追封韩
王。徽宗即位，改封韩王为镇王。